রাজ্যজুড়ে অকাল বর্ষণ! জেলায় জেলায় বজ্রবিদ্যুৎ সহ বৃষ্টির পূর্বাভাস

কলকাতা: ফের দুর্যোগের আশঙ্কা রাজ্যজুড়ে (Weather Forecast)। আলিপুর আবহাওয়া অফিস সতর্কবার্তা দিয়েছে, রবিবার কলকাতা সহ দক্ষিণ এবং উত্তরবঙ্গের জেলাগুলিতে হালকা থেকে মাঝারি বৃষ্টিপাতের সম্ভবনা (Weather Update)। কোনও কোনও জেলায় থাকবে ঝড়ো হাওয়ার দাপট। সোমবারও পশ্চিমবঙ্গের একাধিক জেলায় বিক্ষিপ্তভাবে বজ্রবিদ্যুৎ সহ বৃষ্টির আশঙ্কা (Rainfall Forecast)। শিলাবৃষ্টির পূর্বাভাসও দিয়েছে হাওয়া অফিস।

আলিপুর আবহাওয়া দফতর সূত্রে খবর, জোড়া ওয়েদার সিস্টেমের জেরে আবহাওয়ার এই পটবদল। উত্তর-পশ্চিম ভারতের হরিয়ানার উপর রয়েছে ঘূর্ণাবর্ত। এছাড়া নিম্নচাপ অক্ষরেখা নাগাল্যান্ড থেকে বিস্তৃত
ছত্তিশগড় পর্যন্ত। তার উপর আবার উত্তর-পশ্চিম ভারত থেকে পূর্ব দিকে এগোচ্ছে পশ্চিমী ঝঞ্ঝা। ফলে দক্ষিণবঙ্গে বৃষ্টির অনুকূল পরিস্থিতি তৈরি হয়েছে। শনিবারও দক্ষিণ বঙ্গের কয়েকটি জেলায় বজ্রবিদ্যুৎসহ বিক্ষিপ্ত বৃষ্টি হয়েছে। কয়েকটি জায়গায় ঝোড়ো হওয়াও বয়েছে। বিক্ষিপ্তভাবে বৃষ্টি হয়েছে কলকাতার কয়েকটি এলাকাতে।

আরও পড়ুন: পাখির চোখ ছাব্বিশের ভোট! কলকাতার ভোট ব্যাঙ্ক ধরে রাখতে তৃণমূলের হাতিয়ার পুর বাজেট

কেমন থাকবে দক্ষিণবঙ্গের আবহাওয়া?

হাওয়া অফিসের পূর্বাভাস, রবিবার বজ্রবিদ্যুৎ সহ বৃষ্টির সঙ্গে শিলাবৃষ্টি হতে পারে বাংলার জেলাগুলিতে। সঙ্গে ৪০ থেকে ৫০ কিলোমিটার গতিবেগে বইতে পারে ঝড়ো হাওয়া। কলকাতা সহ হাওড়া, হুগলি, উত্তর ২৪ পরগনা, বাঁকুড়া, পশ্চিম মেদিনীপুর, পূর্ব ও পশ্চিম বর্ধমান এবং নদীয়াতে থাকবে ঝোড়ো হাওয়ার দাপট।

রবিবারের মতো সোমবারও বজ্র বিদ্যুৎ সহ হালকা থেকে মাঝের বৃষ্টির সম্ভাবনা দক্ষিণ ২৪ পরগনা, পূর্ব মেদিনীপুর ও পশ্চিম মেদিনীপুরে। মঙ্গলবার সকালের দিকে আংশিক মেঘলা আকাশ ও পরে আকাশ পরিষ্কার হওয়ার সম্ভাবনা। সপ্তাহের বাকি দিনগুলিতে শুষ্ক আবহাওয়াই থাকবে।

কেমন থাকবে উত্তরবঙ্গের আবহাওয়া?

রবিবার সকালে উত্তরবঙ্গের দার্জিলিং জলপাইগুড়ি, উত্তর দিনাজপুর এবং মালদা, এই চার জেলাতে কুয়াশার সম্ভাবনা। দার্জিলিংয়ের উঁচু পার্বত্য এলাকায় তুষারপাত হতে পারে। সম্ভবনা থাকবে সোমবার পর্যন্ত। সিকিমেও রয়েছে তুষারপাতের সম্ভাবনা। দার্জিলিং এবং কালিম্পংয়ে বৃষ্টি চলবে সোমবার পর্যন্ত। আমি দু’দিনে তাপমাত্রা কমবে। মঙ্গলবার থেকে ফের বাড়বে তাপমাত্রা, জানিয়েছে হাওয়া অফিস।